Media toegang by hospitaal verbiedChris Hani Baragwanath-hospitaal Foto: Thabiso Makelo, Panoramio (Gelisensieer onder Creative Commons) Lede van die media is Dinsdag toegang verbied by die Chris Hani Baragwanath-hospitaal in Gauteng, het die SAUK berig. Die media is uitgenooi om die Staatsdienskommissie te vergesel om ondersoek in te stel by die hospitaal na bewerings van swak dienslewering. Sandile Mfenyane, uitvoerende hoof van die hospitaal, het aan die SAUK gesê hy volg slegs die instruksies wat hy van die departement van gesondheid ontvang het. “Ek dink, as ŉ hospitaal, erken en respekteer ons die behoefte wat julle as media het om saam met die lede van die kommissie te gaan, maar ons moet ongelukkig versoek dat julle ons sal verdra,” het Mfenyane gesê. “Dit gaan hoofsaaklik oor die waardigheid en privaatheid van ons pasiënte. Julle moet verstaan dat ons baie mense hier het wat in ŉ vernederende posisie is.” Maroela Media het vroeër berig vier personeellede is by die hospitaal geskors nadat hulle die liggaam van ŉ 18-jarige meisie gelos het om te ontbind. Klik hier om meer te lees. Lees alle vorige berigte oor Chris Hani Baragwanath op Maroela Media.